PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2002/KH/1/1/001	Bratislava     08. január 2002

Protimonopolný úrad Slovenskej republiky, I. výkonný odbor, v správnom konaní začatom z podnetu podnikateľov INEOS Acrylics Holland B.V., Merseyweg 10, 3197 KG Botlek, Rotterdam, Holandsko, BARLO PLASTICS EUROPE NV, Leukaard 1, B-2440 Geel, Belgicko a BARLO PLASTICS SLOVAKIA, s.r.o., M.R. Štefánika 71, 010 31 Žilina, Slovenská republika zastúpených advokátkou JUDr. Katarínou Čechovou z Advokátskej kancelárie ČECHOVÁ RAKOVSKÝ, Hurbanovo nám. č.5, 811 03 Bratislava vo veci dohôd obmedzujúcich hospodársku súťaž a to Zmluvy o kúpe a predaji podniku v oblasti predaja živice PMMA spoločnosti  BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko,  zmluvy Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko a Zmluvy o dodávke - Žilina uzatvorenej dňa 27.03.2001 medzi podnikateľmi INEOS Acrylics Holland BV, Messeyweg 10, 3197 KG, Botlek, Rotterdam, Holandsko a BARLO PLASTICS SLOVAKIA, s.r.o., M.R. Štefánika 71, 010 39 Žilina, Slovenská republika

rozhodol:

1. na základe § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov tak, že zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje na dojednanie, ktoré je uvedené v článku  7 v bode 7.1 prvej časti, dojednanie v článku 7 v bode 7.2 a na dojednanie uvedené v článku 7 v bode 7.1 druhej časti v spojení s článkom 8  bodom 8.3 v Zmluve o kúpe a predaji podniku v oblasti predaja živice PMMA spoločnosti  BARLO PLASTICS SLOVAKIA, s.r.o. uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko, pretože tieto dojednania súčasne spĺňajú podmienky podľa § 5 ods. 4 písm. a) až d)  zákona č. 188/1994 Z. z. o ochrane hospodárskej súťaže v znení neskorších predpisov. Zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje do stanoveného termínu uvedeného v dojednaniach a to v dojednaní v článku  7 v bode 7.1 prvej časti, v dojednaní v článku 7 v bode 7.2 a v dojednaní v článku 7 v bode 7.1 druhej časti v spojení s článkom 8  bodom 8.3 v Zmluve o kúpe a predaji podniku v oblasti predaja živice PMMA spoločnosti  BARLO PLASTICS SLOVAKIA, s.r.o. uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko,

2. na základe § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov tak, že zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje na dojednanie uvedené v článku 3 v bode 3.1 v spojení s bodom 3.2 zmluvy Licencia na ochrannú známku  uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko, pretože toto dojednanie súčasne spĺňa podmienky podľa § 5 ods. 4 písm. a) až d) zákona č. 188/1994 Z. z. o ochrane hospodárskej súťaže v znení neskorších predpisov. Zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje na obdobie platnosti zmluvy Licencia na ochrannú známku  uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko, ktorá  zostane v platnosti až do ukončenia  Zmluvy o dodávke – Žilina uzatvorenej dňa 27. 03. 2001 medzi podnikateľmi INEOS Acrylics Holland BV, Messeyweg 10, 3197 KG, Botlek, Rotterdam, Holandsko a BARLO PLASTICS SLOVAKIA, s.r.o., M.R. Štefánika 71, 010 39 Žilina, Slovenská republika, 

3. na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov, že správne konanie vo veci Zmluvy o dodávke - Žilina uzatvorenej dňa 27.03.2001 medzi podnikateľmi INEOS Acrylics Holland BV, Messeyweg 10, 3197 KG, Botlek, Rotterdam, Holandsko a BARLO PLASTICS SLOVAKIA, s.r.o., M.R. Štefánika 71, 010 39 Žilina, Slovenská republika zastavuje, pretože dôvod na konanie nebol daný.

Odôvodnenie:

Na základe návrhu podnikateľov INEOS Acrylics Holland BV, Messeyweg 10, 3197 KG, Botlek, Rotterdam, Holandsko (ďalej len „INEOS Acrylics Holland BV“), BARLO PLASTICS EUROPE NV, Leukaard 1, B-2440 Geel, Belgicko (ďalej len „BARLO PLASTICS EUROPE NV“) a BARLO PLASTICS SLOVAKIA, s.r.o., M.R. Štefánika 71, 010 31 Žilina, Slovenská republika (ďalej len „BARLO PLASTICS SLOVAKIA, s.r.o.“) začali dňa 21.08.2001 na I. výkonnom odbore Protimonopolného úradu Slovenskej republiky (ďalej len „úrad“) správne konania v zmysle § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov (ďalej len „zákon“).
Navrhovateľov v týchto správnych konaniach na základe plnomocenstiev zastupuje advokátka JUDr. Katarína Čechová z Advokátskej kancelárie ČECHOVÁ RAKOVSKÝ, so sídlom Hurbanovo nám. č.5, 811 03 Bratislava.

Návrh sa týkal žiadosti na vydanie rozhodnutia podľa § 5 ods. 4 zákona č. 188/1994 Z. z . o ochrane hospodárskej súťaže v znení neskorších predpisov v zmysle ktorého, zákaz podľa § 3 a § 4 zákona č. 188/1994 Z. z . o ochrane hospodárskej súťaže v znení neskorších predpisov sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne spĺňajú podmienky stanovené v §5 ods. 4 písm. a) až d) zákona č. 188/1994 Z. z . o ochrane hospodárskej súťaže v znení neskorších predpisov (tzv. individuálna výnimka). Návrh sa týkal týchto zmlúv:

- Zmluvy o kúpe a predaji podniku v oblasti predaja živice PMMA spoločnosti  BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV (ďalej len „Zmluva o predaji aktív podniku“), 

- zmluvy Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV a 

- Zmluvy o dodávke - Žilina uzatvorenej dňa 27.03.2001 medzi podnikateľmi INEOS Acrylics Holland BV a BARLO PLASTICS SLOVAKIA, s.r.o.

Pretože právne vzťahy týchto uzatvorených zmlúv vznikli pred dňom nadobudnutia účinnosti zákona, úrad pri posudzovaní týchto zmlúv v hmotno-právnej oblasti postupoval podľa zákona č.188/1994 Z. z. o ochrane hospodárskej súťaže v znení neskorších predpisov a v procesno-právnej oblasti podľa zákona.

Nakoľko, toto podanie spĺňalo podmienky podľa § 26 ods. 1 zákona, úrad svojím rozhodnutím č. 2001/KH/1/1/284 zo dňa 26.09.2001 spojil tieto konania týkajúce sa Zmluvy o kúpe a predaji podniku v oblasti predaja živice PMMA spoločnosti  BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV, zmluvy Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV a Zmluvy o dodávke – Žilina, uzatvorenej dňa 27.03.2001 medzi podnikateľmi INEOS Acrylics Holland BV a BARLO PLASTICS SLOVAKIA, s.r.o., na spoločné správne konanie.

Účastníkmi správneho konania sú BARLO PLASTICS EUROPE NV, BARLO PLASTICS SLOVAKIA, s.r.o. a INEOS Acrylics Holland BV.
Spoločnosť BARLO PLASTICS EUROPE NV je súčasťou Irish Barlo Group plc., ktorá je celoeurópskou výrobnou spoločnosťou s prevádzkami v oblasti radiátorov a plastov. BARLO PLASTICS EUROPE NV vyrába a dodáva vyfukované a liate akrylátové fólie, ktoré sa používajú v širokej škále aplikácií.

Spoločnosť INEOS Acrylics Holland BV je členom skupiny Ineos Akrylics. Táto skupina sa zaoberá podnikaním v oblasti výroby a distribúcie metakrylátových monomérov a výroby a distribúcie polymérov na báze akrylov, živíc, fólií a kompozitov. Tieto produkty sa vyrábajú v severnej a južnej Amerike, v Európe a v Ázii a predávajú sa na celom svete.

	Spoločnosť BARLO PLASTICS SLOVAKIA, s.r.o. je 100% dcérskou spoločnosťou spoločnosti BARLO PLASTICS EUROPE NV. Jej podnikateľská aktivita je v oblasti výroby a predaja PMMA živice, PMMA vyfukovaných fólií a iných aktivít podľa výpisu z Obchodného registra.
Zmluva o predaji aktív podniku je zmluvou uzatvorenou v zahraničí, ktorej vecná podstata sa dotýka predaja aktív spoločnosti  BARLO PLASTICS SLOVAKIA, s.r.o. Podobne zmluva Licencia na ochrannú známku je zmluvou uzatvorenou v zahraničí a vecne naväzuje táto licenčná zmluva spolu so Zmluvou o predaji aktív podniku na Zmluvu o dodávke – Žilina, na základe ktorej sa realizuje predaj živice PMMA pod značkou Akrylon vyrábanou v spoločnosti BARLO PLASTICS SLOVAKIA, s.r.o. a dodávanou spoločnosti INEOS Acrylics Holland BV.
Vychádzajúc z hore uvedeného možno konštatovať, že Zmluva o predaji aktív podniku a zmluva Licencia na ochrannú známku boli uzatvorené v cudzine, ale činnosti a konania, ktoré sú obsahom týchto zmlúv, v zmysle § 2 ods. 3 zákona č.188/1994 Z. z. o ochrane hospodárskej súťaže v znení neskorších predpisov vedú k obmedzovaniu hospodárskej súťaže na tuzemskom trhu, preto sa na ne zákon č.188/1994 Z. z. o ochrane hospodárskej súťaže v znení neskorších predpisov vzťahuje.

Relevantný trh je v zmysle § 7 ods. 3 zákona č.188/1994 Z. z. o ochrane hospodárskej súťaže v znení neskorších predpisov definovaný ako priestorový a časový súbeh ponuky a dopytu takých tovarov, ktoré sú na uspokojovanie určitých potrieb spotrebiteľov zhodné alebo vzájomne zastupiteľné. 

PMMA je priehľadná plastová živica (polymetylmetakrylátový polymér a kopolyméry) vo forme živice alebo granúl, ktorá sa ďalej využíva na výrobu v širokej škále aplikácií ako napr. displejové jednotky, tabule s označeniami (budov a verejných diel), hygienických zariadení (umývadiel a vaní), v automobilovom priemysle (výroba svetiel, kapôt, ŠPZ), v leteckom priemysle (pre kokpity a okná lietadiel), vo výrobkoch pre domácnosti a v telekomunikačnom hardware. 
Vzhľadom na tieto aplikácie živica PMMA bola podrobená analýze z hľadiska súťaže s inými priehľadnými materiálmi, z ktorých najvýznamnejšie sú polykarbonát, styrénové akrylonitrilové kopolyméry, polystyrén a polyetyléneterftalát. Živica PMMA nie je ale plne zameniteľná s týmito priehľadnými materiálmi vo všetkých aplikáciách.
Úrad definoval vecný relevantný trh ako relevantný trh predaja živice PMMA vo forme granulátu od spoločnosti INEOS Acrylics Holland B.V. k odberateľom živice PMMA vo forme granulátu. Geografický relevantný trh úrad vymedzil územím Slovenskej republiky.

Podľa predložených materiálov úrad konštatuje, že spoločný podiel účastníkov dohody obmedzujúcej hospodársku súťaž na relevantnom trhu predaja živice PMMA vo forme granulátu od spoločnosti INEOS Acrylics Holland B.V. k odberateľom je väčší ako 5 % čo znamená, že dohoda obmedzujúca hospodársku súťaž je v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. Konkrétnu výšku tohto podielu úrad neuvádza, pretože to pokladajú zmluvné strany za obchodné tajomstvo.

Z predložených zmlúv Zmluva o dodávke - Žilina uzatvorená dňa 27.03.2001 medzi podnikateľmi INEOS Acrylics Holland B.V. a BARLO PLASTICS SLOVAKIA, s.r.o. je zmluvou, ktorá neobsahuje dojednania obmedzujúce hospodársku súťaž v zmysle § 3 zákona č. 188/1994 Z. z. o ochrane hospodárskej súťaže v znení neskorších predpisov. Úrad preto správne konanie vo veci Zmluvy o dodávke – Žilina zastavuje.

V zmysle § 3 ods. 1 zákona č.188/1994 Z. z. o ochrane hospodárskej súťaže v znení neskorších predpisov dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak tento zákon neustanovuje inak.

Podľa § 5 ods. 4 zákona č.188/1994 Z. z. o ochrane hospodárskej súťaže v znení neskorších predpisov, môže úrad na základe žiadosti podnikateľov rozhodnúť, že zákaz podľa § 3 a § 4 zákona č.188/1994 Z. z. o ochrane hospodárskej súťaže v znení neskorších predpisov sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne:

a) prispievajú k zlepšeniu výroby alebo distribúcie tovaru alebo k podpore technického alebo hospodárskeho rozvoja,
b) poskytujú spotrebiteľom primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie týchto cieľov,
d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

	V zmysle hore uvedeného úrad analyzoval dojednania v každej z dvoch posudzovaných zmlúv samostatne a to v Zmluve o predaji aktív podniku a v zmluve Licencia na ochrannú známku.

1. Zmluva o predaji aktív podniku.

Predmetom Zmluvy o predaji aktív podniku je nadobudnutie niektorých aktív spoločnosťou INEOS Acrylics Holland B.V., ktoré vykonáva spoločnosť BARLO PLASTICS SLOVAKIA, s.r.o. Tieto sa týkajú externého predaja živice PMMA vo forme granúl. Konkrétne ide o nasledovné aktíva:
- informácie o zákazníkoch, 
- obchodné informácie,
- Goodwill a
- zmluvy.

Predávajúcim podľa Zmluvy o predaji aktív podniku v oblasti predaja živice PMMA je BARLO PLASTICS EUROPE NV a kupujúcim je INEOS Acrylics Holland B.V.

Podľa Zmluvy o predaji aktív podniku sa spoločnosť BARLO PLASTICS EUROPE NV zaviazala predať a zabezpečiť, aby spoločnosť BARLO SLOVAKIA s.r.o. previedla predmetné aktíva a spoločnosť INEOS Acrylics Holland B.V. sa zaviazala kúpiť aktíva a prevziať pozíciu dodávateľa vo vzťahu k existujúcim zákazníkom pre externý predaj živice PMMA.

	„Podnik“ sa v tejto zmluve rozumie podnik v oblasti predaja produktov pre obchod so živicou PMMA, ktorý vykonáva spoločnosť BARLO SLOVAKIA s.r.o., okrem vyňatého podniku (pod podnikom sa teda rozumejú aktíva, ktoré sa predávajú INEOS Acrylics Holland B.V.).
	„Produkty“ v tejto zmluve znamenajú živicu PMMA (polymetylmetakrylátový polymér a kopolyméry) typu Akrylon ako formovací materiál vo forme guličiek a/alebo granúl. 
	„Vyňatý podnik“ znamená všetok podnik spoločnosti BARLO SLOVAKIA, s.r.o., ktorý netvorí súčasť podniku alebo aktív, vrátane, za účelom vyhnutia sa pochybnostiam, (i) výroby a/alebo predaja produktov spoločnosťou BARLO SLOVAKIA s.r.o. pre seba alebo akúkoľvek asociovanú spoločnosť výlučne pre ďalšie spracovanie týchto produktov týmito spoločnosťami a nie pre ďalší predaj spoločnosťou BARLO SLOVAKIA s.r.o. alebo ktoroukoľvek asociovanou spoločnosťou a zoznam dodávateľov a dodávateľských zmlúv spoločnosti BARLO SLOVAKIA s.r.o.
„Ukončenie“ znamená ukončenie predaja a kúpy aktív, ktoré sa uskutoční v deň uzavretia tejto zmluvy, pokiaľ nebude dohodnuté inak.
„Územie“ , ktoré je definované v tejto zmluve je predmetom obchodného tajomstva zmluvných strán a preto ho úrad neuvádza. 
„Oblasť podnikania“ je predmetom obchodného tajomstva a preto ju úrad neuvádza.
„Recepty“ znamenajú recepty, vzorce, techniky a metódy výroby, procesy a s tým súvisiace informácie týkajúce sa produktov.
„Informácie o zákazníkoch“ znamenajú v takom rozsahu, v akom sú vo vlastníctve spoločnosti BARLO SLOVAKIA s.r.o. so zákazníkmi, distributérmi a agentmi podniku, ukazujúce množstvá objednané pre príslušné produkty od  01.01.2000 príslušnými zákazníkmi, ako aj zľavy, ktoré platia pre týchto zákazníkov, všetky zoznamy partnerov pre servis a všetky marketingové informácie v súvislosti s podnikom, vrátane okrem iného mien, adries a kontaktných podrobností o zákazníkoch a predchádzajúce informácie o predaji od januára 1995, uvádzajúce objednávky, rozpočty, ceny a zľavy.
„Obchodné informácie“ znamenajú v takom rozsahu, v akom sú vo vlastníctve spoločnosti BARLO PLASTICS SLOVAKIA s.r.o. a ňou  prevoditeľné, všetku korešpondenciu so zákazníkmi, popisy záruk, manuály, výkresy, vzorkové produkty, štatistiky predaja, rozpočty predaja, cenové plány, rabatové dohody, náklady na produkty, údaje o reklamáciách a súbory, ktoré sa týkajú podniku, vrátane okrem iného informácií, týkajúcich sa distribútorov a agentov, ktorí sa využívajú v podnikaní,
„Goodwill“ znamená goodwill a podnikanie spoločnosti BARLO PLASTICS SLOVAKIA s.r.o. v súvislosti s podnikom spolu s výhradným právom kupujúceho zastupovať sám seba ako vykonávateľa podniku v postavení právneho nástupcu spoločnosti BARLO PLASTICS SLOVAKIA s.r.o.
„Zmluvy“  znamenajú predajné zmluvy uzavreté pred dňom prevodu a stále platné v tento deň spoločnosťou BARLO PLASTICS SLOVAKIA s.r.o. so zákazníkmi, distributérmi a agentmi podniku, kópie ktorých sú pripojené k informačnému listu.
„Informačný list“ znamená list z rovnakého dátumu, ako je táto zmluva predávajúceho kupujúcemu, kde sú kvalifikované záruky.

Zmluva o predaji aktív podniku bola uzatvorená dňa 27.03.2001 a jej ukončenie je dané ukončením predaja a kúpy aktív podniku, ktoré sa uskutoční v deň uzavretia tejto zmluvy, pokiaľ nebude dohodnuté inak. Obmedzujúce záväzky podľa článku 7 Zmluvy o predaji aktív podniku posúvajú platnosť tejto zmluvy do stanoveného termínu. Konkrétny dátum úrad neuvádza, pretože je predmetom obchodného tajomstva.

Úrad posúdil jednotlivé články Zmluvy o predaji aktív podniku a došiel k nasledovnému záveru.

A.
Článok 7 v bode 7.1 v prvej časti obsahuje toto dojednanie:
„Podľa ukončenia sa predávajúci zaväzuje, že do stanoveného termínu  nebude priamo ani nepriamo vykonávať, ani sa nebude zaoberať (či už sám alebo prostredníctvom akejkoľvek asociovanej spoločnosti) na území v oblasti podnikania, .....“. 

Poznámka: Stanovený termín úrad neuvádza, pretože je predmetom obchodného tajomstva.

Podľa tohto dojednania vznikol záväzok pre podniky patriace do ekonomickej skupiny BARLO PLASTICS EUROPE NV, ktoré vyrábajú živicu PMMA, na základe ktorého nesmú predávať živicu PMMA externým zákazníkom. Účinok tohto záväzku má za následok aj obmedzenie tretích strán t.j. externých odberateľov živice PMMA, ktorí nebudú môcť priamo nakupovať od spoločností patriacich do ekonomickej skupiny BARLO PLASTICS EUROPE NV, pretože obchodnú činnosť vo vzťahu k externým zákazníkom preberá podľa tejto zmluvy spoločnosť  INEOS Acrylics Holland B.V.
Na základe vykonanej analýzy dospel úrad k záveru, že dojednania uvedené v článku 7 v bode 7.1 v prvej časti, môžu mať za následok obmedzenie hospodárskej súťaže. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Činnosti a konania uvedené v článku 7 v bode 7.1 v druhej časti a v článku 8 v bode 8.3 sa týkajú licenčných práv a spolu súvisia. Úrad ustanovenia týchto bodov preto posudzoval ako jedno dojednanie.

Obsahom dojednania v článku 7 v bode 7.1 druhá časť je:
„Podľa ukončenia sa predávajúci zaväzuje, že do stanoveného termínu ........... neudelí žiadnu licenciu v oblasti podnikania.“

Poznámka: Stanovený termín úrad neuvádza, pretože je predmetom obchodného tajomstva.

Obsahom dojednania v článku 8 v bod 8.3 je:
„Bez ohľadu na ustanovenia článku 8.1.3, predávajúci týmto udeľuje alebo zabezpečí udelenie kupujúcemu ..... licencie na využívanie receptov na obdobie od ukončenia do stanoveného termínu. Pre účely vyhnutia sa akejkoľvek pochybnosti, licencia udelená podľa tohto článku 8.3 nebude brániť využívaniu receptov predávajúcim alebo spoločnosťou BARLO PLASTICS SLOVAKIA, s.r.o. alebo akoukoľvek ich asociovanou spoločnosťou v súvislosti s vyňatým podnikom alebo mimo oblasti podnikania.“

Poznámka: Vynechaný výraz, ktorý je označený v tomto dojednaní vybodkovane, predstavuje určitú špecifikáciu rozsahu a vlastnosti udelenej licencie, ktorú úrad neuvádza, lebo je predmetom obchodného tajomstva zmluvných strán.

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu. To isté platí pre dohody o poskytnutí práv k dielam a výkonom chráneným podľa zákona o autorskom práve.
Toto ustanovenie § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov sa podľa § 4 ods. 2 zákona č. 188/1994 Z. z. o ochrane hospodárskej súťaže v znení neskorších predpisov, použije obdobne na prevod práv alebo poskytnutie licencií na predmety priemyselného vlastníctva, na výrobno-technické a obchodné poznatky a skúsenosti (know-how) nechránené podľa osobitných predpisov.

Úrad preto v ďalšom posudzoval toto dojednanie podľa § 4 ods. 2 zákona č. 188/1994 Z. z. o ochrane hospodárskej súťaže v znení neskorších predpisov, avšak na základe analýzy došiel k záveru, že toto dojednanie, ktoré je obmedzením hospodárskej súťaže, nie je upravené v § 4 ods. 1 a 2 zákona č. 188/1994 Z. z. o ochrane hospodárskej súťaže v znení neskorších predpisov a z toho dôvodu úrad toto dojednanie posudzoval podľa § 3 zákona č. 188/1994 Z. z. o ochrane hospodárskej súťaže v znení neskorších predpisov.
Ustanovenie článku 7 v druhej časti bodu 7.1 je záväzkom pre spoločnosť BARLO PLASTICS SLOVAKIA, s.r.o., že neudelí žiadnu licenciu v oblasti podnikania, okrem spoločností patriacich do ekonomickej skupiny INEOS Acrylics Holland B.V. Podľa dojednania v článku 8  bodu 8.3 spoločnosť BARLO PLASTICS SLOVAKIA, s.r.o. sama bude môcť využívať a poskytovať recepty v rámci svojej ekonomickej skupiny a to len pre účely ďalšieho spracovania živice PMMA, ale nie za účelom ďalšieho predaja živice PMMA externým zákazníkom na dohodnutom území. Z charakteru dojednania podľa článku 8 bodu 8.3, ktorý je obchodným tajomstvom vyplýva, že má za následok obmedzenie hospodárskej súťaže aj tretích strán.

Na základe vykonanej analýzy dospel úrad k záveru, že činnosti a konania uvedené v článku 7 v bode 7.1 v druhej časti v spojení s článkom 8 bodom 8.3 sú dojednaním, ktoré má za následok obmedzenie hospodárskej súťaže. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. 

	V ďalšom kroku pristúpil úrad k zhodnoteniu uvedených dojednaní z hľadiska podmienok uvedených v § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov. 
Pretože  posudzované dojednania a to dojednanie v článku 7 v bode 7.1 v prvej časti a dojednanie v článku 7 v bode 7.1. druhej časti v spojení s článkom 8 bodom 8.3  sledujú spoločný cieľ, úrad tieto dojednania z hľadiska plnenia podmienok podľa § 5 ods. 4  zákona č. 188/1994 Z. z. o ochrane hospodárskej súťaže v znení neskorších predpisov, posudzoval spoločne.  

Dojednania v Zmluve o prevode aktív podniku sledujú určitý cieľ. Tento úrad neuvádza, pretože je obchodným tajomstvom. Obsah dojednaní v zmluve vyjadruje deľbu práce, na základe ktorej BARLO PLASTICS EUROPE NV sa zameria na výrobu a INEOS Acrylics Holland B.V. na obchodovanie včítane marketingu so živicou PMMA. Ďalším obsahom týchto dojednaní je udelenie licenčných práv (v určitom rozsahu a vlastností, ktoré úrad neuvádza pretože to pokladajú zmluvné strany za obchodné tajomstvo) v súvislosti s predajom  produktu živice PMMA.

Tieto dojednania, ktoré sú obmedzením hospodárskej súťaže umožnia spoločnosti BARLO PLASTICS SLOVAKIA, s.r.o. koncentrovať svoje zameranie na výrobu živice PMMA a spoločnosti INEOS Acrylics Holland B.V. na obchodovanie so živicou PMMA a tým efektívnejšie obstáť v súťažnom prostredí. Možno konštatovať, že táto deľba práce povedie k zlepšeniu plánovania výroby s jej následným znížením nákladov. INEOS Acrylics Holland B.V. bude môcť profitovať z pravidelnosti a spoľahlivosti dodávok. U INEOS Acrylics Holland B.V. týmto dojednaním dôjde  k úspore nákladov na marketing a logistiku, resp. k efektívnejšiemu využitiu obchodnej siete. Zmluvné strany budú môcť plánovať predaj na dlhšie obdobie s väčšou presnosťou, podľa požiadaviek zákazníkov. Tieto dohody teda prispejú k zlepšeniu a k zefektívneniu výroby a distribúcie so živicou PMMA, ako aj k zvýšeniu kvality práce oboch zmluvných partnerov.

Úrad konštatuje, že dojednania v článku 7 v prvej časti bodu 7.1 a v článku 7 v bode 7.1 v druhej časti v spojení s článkom 8 bodu 8.3  Zmluvy o predaji aktív podniku, prispievajú k zlepšeniu výroby a distribúcie tovaru v zmysle podmienky podľa § 5 ods. 4 písm. a)  zákona č. 188/1994 Z. z. o ochrane hospodárskej súťaže v znení neskorších predpisov.

Prospech vyplývajúci z týchto dojednaní je prenesený aj na konečných spotrebiteľov a to konkrétne v trvalej prístupnosti produktov PMMA v širokej škále, či už v súčasnosti existujúcich, alebo budúcich triedach a špecifikáciách, t.j. v prístupe k tovaru rôznych fyzikálnych, mechanických, optických vlastností. Spoločnosti budú môcť pružne reagovať a uspokojiť aj iné špecifické požiadavky zákazníkov kladené na vlastnosti živice PMMA. 

Úrad teda konštatuje, že dojednanie v Zmluve o predaji aktív podniku, ktoré je obsiahnuté v článku 7 v prvej časti bodu 7.1 a v článku 7 v bode 7.1 v druhej časti v spojení s článkom 8 bodu 8.3, poskytne aj spotrebiteľom primeranú časť prospechu, čím je splnená podmienka § 5 ods. 4 písm. b) zákona č. 188/1994 Z. z. o ochrane hospodárskej súťaže v znení neskorších predpisov.

Zároveň úrad konštatuje, že tieto dojednania sú nevyhnutné k tomu, aby spoločnosť INEOS prevzala plnú hodnotu kupovaných aktív podľa Zmluvy o predaji aktív podniku. Tým je splnená podmienka podľa § 5 ods. 4 písm. c) zákona č. 188/1994 Z. z. o ochrane hospodárskej súťaže v znení neskorších predpisov.

V súvislosti s podmienkou podľa § 5 ods. 4 písm. d) zákona č. 188/1994 Z. z. o ochrane hospodárskej súťaže v znení neskorších predpisov, sa úrad zameral na zhodnotenie postavenia účastníkov na relevantnom trhu predaja živice PMMA od INEOS Acrylics Holland B.V. k odberateľom živice PMMA v Slovenskej republike a účinkov obmedzení tohto dojednania na súťažné prostredie.

Externý predaj živice PMMA, ktorý sa doteraz realizoval prostredníctvom spoločnosti BARLO PLASTICS SLOVAKIA, s.r.o. pre obe zmluvné strany, bude realizovaný v rovnakom rozsahu a za rovnakých zmluvných podmienok prostredníctvom spoločnosti INEOS Acrylics Holland B.V. Vyšší podiel spoločnosti BARLO PLASTICS SLOVAKIA, s.r.o. na trhu SR je historicky daný, pričom podiel ekonomickej skupiny BARLO v rámci celoeurópskeho trhu so živicou PMMA je zanedbateľný (konkrétnu výšku tohto podielu úrad neuvádza, pretože je obchodným tajomstvom). 

Na Slovensku pôsobia ako hlavní konkurenti spoločnosti, ktorých obchodné podiely úrad neuvádza, pretože to pokladajú zmluvné strany za obchodné tajomstvo. Ide o nasledovné spoločnosti:

- Roehm GmbH & Co. KG, Kirschenalle, 64293 Darmstadt, Nemecko, ktorá predáva živicu pod značkou Plexiglas, 
- Atofina 4-8 Cours Michelet La Défense 10, 920 91 Paris La Défense, Cedex, Francúzsko, ktorá predáva živicu PMMA pod značkou Aluglas/Oroglas, 
- Panchin Limited, PO Box 159, 6000 Stara Zagora, Bulharsko, ktorá predáva PMMA živicu pod značkou Panchim. 

Okrem týchto spoločností, potenciálnymi dodávateľmi na slovenský trh sú spoločnosti z Ázie a z východnej Európy, osobitne z Ruska, kde strany dohody musia čeliť konkurenčným cenovým ponukám. 

Z údajov získaných úradom vyplýva, že na relevantnom trhu Slovenskej republiky pôsobia tri silné značky s významnejšími podielmi a realizovaním tejto dohody nedôjde k významnej zmene podielov na relevantnom trhu predaja živice PMMA od INEOS Acrylics Holland B.V. k odberateľom živice PMMA. 
Na trhu Slovenskej republiky nejestvujú bariéry vstupu vo forme kvót, cla, noriem a iné, ktoré by obmedzovali potenciálnych konkurentov v ich vstupe na slovenský trh a to bez veľkých dodatočných nákladov, t.j. odberatelia môžu bez problémov prejsť na iných dodávateľov živice PMMA. 
Úrad konštatuje, že tieto dojednania obmedzujúce hospodársku súťaž neumožňujú účastníkom dohody obmedzujúcej hospodársku súťaž vylúčiť súťaž vo vzťahu k podstatnej časti dotknutého tovaru. Tým je splnená podmienka podľa § 5 ods. 4 písm. d) zákona č. 188/1994 Z. z. o ochrane hospodárskej súťaže v znení neskorších predpisov. 

B.
V článku 7 v bode 7.2 sa uvádza toto dojednanie:
 „Nič, čo je uvedené v tomto článku 7 alebo v tejto zmluve, nebude brániť predávajúcemu alebo jeho asociovaným spoločnostiam, aby kupovali akcie v akejkoľvek spoločnosti alebo podniku, ktorý vlastní podiel v oblasti podnikania, avšak vlastníctvo ktorého by inak bolo v rozpore s článkom 7.1, pokiaľ obrat tejto spoločnosti alebo podniku za posledný účtovný rok generovaný týmto podielom v oblasti podnikania neprekročil:

7.2.1         určité % súhrnného obratu danej spoločnosti alebo podniku; alebo
7.2.2        určitú hodnotu Euro

V prípade, ak pred dňom ...... (stanovený termín je predmetom obchodného tajomstva) predávajúci alebo akákoľvek z jeho asociovaných spoločností odkúpi akúkoľvek korporáciu alebo podnik, ktorý má podiel v oblasti podnikania vyšší ako je ten, ktorý je uvedený v predchádzajúcom odseku, potom v čo najkratšom čase po realizácii tejto kúpy predávajúci alebo príslušná asociovaná spoločnosť, ktorá nadobudla takúto korporáciu alebo podnik, ponúkne na predaj kupujúcemu podiel súvisiaci s oblasťou podnikania, ako je uvedené vyššie a predávajúci, ak o to bude požiadaný kupujúcim, začne v dobrej viere výhradné rokovania s kupujúcim na predaj takéhoto podielu. ............ . Predávajúci zabezpečí, aby každá z jeho asociovaných spoločností dodržala podmienky tohto ustanovenia, ako keby každá takáto asociovaná spoločnosť bola zmluvnou stranou tejto zmluvy.“

Poznámka: Konkrétne % súhrnného obratu a jeho limitujúcu veľkosť v bodoch 7.2.1 a 7.2.2 úrad neuvádza. Tieto údaje sú predmetom obchodného tajomstva.

Dojednanie obsahuje záväzok pre predávajúceho t.j. pre spoločnosti patriace do ekonomickej skupiny BARLO PLASTICS EUROPE NV ponúknuť spoločnosti INEOS Acrylics Holland B.V. nakúpené akcie tých podnikov, ktoré sú aktívne v oblasti podnikania, pokiaľ získaný podiel predávajúceho presiahne určitý limit.

Úrad konštatuje, že toto dojednanie uvedené v článku 7 v bode 7.2 môže mať za následok obmedzenie voľnosti konania spoločnosti BARLO PLASTICS EUROPE NV pričom napĺňa znaky kontroly investícií. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

	V ďalšom kroku pristúpil úrad k zhodnoteniu tohto ustanovenia z hľadiska podmienok uvedených v § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov.
Toto dojednanie, ktoré má znaky kontroly investícií, má za cieľ nekonkurovanie a to spoločnosťou BARLO PLASTICS EUROPE NV do stanoveného termínu v tejto zmluve, spoločnosti INEOS Acrylics Holland B.V. v oblasti podnikania. Stanovený termín je obchodným tajomstvom zmluvných strán. 

Táto kontrola investícií umožňuje INEOS Acrylics Holland B.V.  sústrediť svoju pozornosť na zdokonalenie spoľahlivosti distribučného systému, pretože nemusí vynakladať prostriedky na ochranu pred konkurenciou.  

Možno konštatovať, že toto dojednanie v článku 7 v bode 7.2 Zmluvy o predaji aktív podniku prispeje k zlepšeniu distribúcie tovaru v zmysle podmienky podľa § 5 ods. 4 písm. a) zákona č. 188/1994 Z. z. o ochrane hospodárskej súťaže v znení neskorších predpisov.

Prospech vyplývajúci z týchto dojednaní je prenesený aj na konečných spotrebiteľov a to konkrétne v trvalej prístupnosti produktov PMMA v širokej škále, či už v súčasnosti existujúcich, alebo budúcich triedach a špecifikáciách, t.j. v prístupe k tovaru rôznych fyzikálnych, mechanických, optických vlastností. Spoločnosti budú môcť pružne reagovať a uspokojiť aj iné špecifické požiadavky zákazníkov kladené na vlastnosti živice PMMA.

Úrad konštatuje, že dojednanie v Zmluve o predaji aktív podniku ktoré je obsiahnuté v článku 7 v bode 7.2 poskytne spotrebiteľom primeranú časť prospechu, čím je splnená podmienka § 5 ods. 4 písm. b)  zákona č. 188/1994 Z. z. o ochrane hospodárskej súťaže v znení neskorších predpisov.

Zároveň úrad konštatuje, že toto dojednanie je nevyhnutné k tomu, aby INEOS Acrylics Holland B.V. mohla v plnom rozsahu pôsobiť v oblasti podnikania, na ktorej sa obe zmluvné strany dohodli. Tým je splnená podmienka podľa § 5 ods. 4 písm. c) zákona č. 188/1994 Z. z. o ochrane hospodárskej súťaže v znení neskorších predpisov.

V súvislosti s podmienkou podľa § 5 ods. 4 písm. d) zákona č. 188/1994 Z. z. o ochrane hospodárskej súťaže v znení neskorších predpisov, sa úrad zameral na zhodnotenie postavenia účastníkov na relevantnom trhu predaja živice PMMA od INEOS Acrylics Holland B.V. k odberateľom živice v Slovenskej republike a účinkov obmedzení tohto dojednania na súťažné prostredie.

Externý predaj živice PMMA, ktorý sa doteraz realizoval prostredníctvom spoločnosti BARLO PLASTICS SLOVAKIA, s.r.o. pre obe zmluvné strany, bude realizovaný v rovnakom rozsahu a za rovnakých zmluvných podmienok prostredníctvom spoločnosti INEOS Acrylics Holland B.V. Vyšší podiel spoločnosti BARLO PLASTICS SLOVAKIA, s.r.o. na trhu SR je historicky daný, pričom podiel ekonomickej skupiny BARLO v rámci celoeurópskeho trhu so živicou PMMA je zanedbateľný (konkrétnu výšku tohto podielu úrad neuvádza, pretože je obchodným tajomstvom). 

Na Slovensku pôsobia ako hlavní konkurenti spoločnosti, ktorých obchodné podiely úrad neuvádza, pretože to pokladajú zmluvné strany za obchodné tajomstvo. Ide o nasledovné spoločnosti:

- Roehm GmbH & Co. KG, Kirschenalle, 64293 Darmstadt, Nemecko, ktorá predáva živicu pod značkou Plexiglas, 
- Atofina 4-8 Cours Michelet La Défense 10, 920 91 Paris La Défense, Cedex, Francúzsko, ktorá predáva živicu PMMA pod značkou Aluglas/Oroglas, 
- Panchin Limited, PO Box 159, 6000 Stara Zagora, Bulharsko, ktorá predáva PMMA živicu pod značkou Panchim. 

Okrem týchto spoločností, potenciálnymi dodávateľmi na slovenský trh sú spoločnosti z Ázie a z východnej Európy, osobitne z Ruska, kde strany dohody musia čeliť konkurenčným cenovým ponukám. 

Z údajov získaných úradom vyplýva, že na relevantnom trhu Slovenskej republiky pôsobia tri silné značky s významnejšími podielmi a realizovaním tejto dohody nedôjde k významnej zmene podielov na relevantnom trhu predaja živice PMMA od INEOS Acrylics Holland B.V. k odberateľom živice PMMA. 
Na trhu Slovenskej republiky nejestvujú bariéry vstupu vo forme kvót, cla, noriem a iné, ktoré by obmedzovali potenciálnych konkurentov v ich vstupe na slovenský trh a to bez veľkých dodatočných nákladov, t.j. odberatelia môžu bez problémov prejsť na iných dodávateľov živice PMMA. 

Úrad konštatuje, že toto dojednanie obmedzujúce hospodársku súťaž neumožňujú účastníkom dohody obmedzujúcej hospodársku súťaž vylúčiť súťaž vo vzťahu k podstatnej časti dotknutého tovaru. Tým je splnená podmienka podľa § 5 ods. 4 písm. d) zákona č. 188/1994 Z. z. o ochrane hospodárskej súťaže v znení neskorších predpisov. 

Na základe analýzy úrad konštatuje, že zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje do stanoveného termínu platnosti dojednaní medzi zmluvnými stranami zakotvených v Zmluve o predaji aktív podniku a to na dojednania uvedené v článku  7 v bode 7.1 prvej časti, v článku 7 v bode 7.2 a na dojednania uvedené v článku 7 v bode 7.1 druhej časti v spojení s článkom 8  bodom 8.3 v Zmluve o  predaji aktív podniku uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV, pretože tieto dojednania spĺňajú súčasne podmienky podľa § 5 ods. 4 písm. a) až d)  zákona č. 188/1994 Z. z. o ochrane hospodárskej súťaže v znení neskorších predpisov.
Poznámka: Konkrétne stanovený termín úrad neuvádza, pretože ho pokladajú obe zmluvné strany za obchodné tajomstvo. 

2. Zmluva Licencia na ochrannú známku.

Predmetom zmluvy je poskytnutie licencie na ochrannú známku. Licencia sa týka známky „Akrylon“. Spoločnosť BARLO PLASTICS SLOVAKIA, s.r.o. je vlastníkom známky a udelila poskytovateľovi licencie BARLO PLASTICS EUROPE NV, právo udeliť licenciu na užívanie známky spoločnosti INEOS Acrylics Holland B.V. a to v súvislosti s obchodovaním so živicou PMMA, ktorú dodáva BARLO PLASTICS SLOVAKIA, s.r.o. podľa Zmluvy o dodávke – Žilina. Zmluvnými stranami sú BARLO PLASTICS EUROPE NV a INEOS Acrylics Holland B.V.
Doba platnosti tejto zmluvy je určená dobou platnosti Zmluvy o dodávke – Žilina. Zmluva o dodávke – Žilina platí od 27.03.2001 určité obdobie (dĺžka tohto obdobia je obchodným tajomstvom), pokiaľ nebude predĺžená na ďalšie obdobie (dĺžka tohto obdobia je taktiež obchodným tajomstvom), ktoré je konečné.

Úrad posúdil jednotlivé články zmluvy, ktorá je horizontálnou dohodou a došiel k tomuto záveru.

Činnosti a konania uvedené v článku 3 v bode 3.1. a v bode 3.2 licenčnej zmluvy sú vecne nadväzujúce a preto ich úrad posúdil spoločne.

Obsahom dojednania v článku 3 „Povolenie na užívanie“ v bode 3.1 je:
„Ako odplatu za platbu licenčného poplatku uhradenú nadobúdateľom licencie poskytovateľ licencie udeľuje nadobúdateľovi licencie a každej z afilácií nadobúdateľa licencie počas doby platnosti tejto zmluvy ..... licenciu na využitie, reprodukciu a aplikovanie známky ale výlučne s produktami, ktoré: .......“. 

Poznámka: Neuvedený výraz v tomto dojednaní, ktorý je označený vybodkovane, charakterizuje licenciu v jej vlastnostiach a rozsahu aplikácie, ktorý úrad nekonkretizuje, pretože ho pokladajú zmluvné strany za obchodné tajomstvo.

Obsah dojednania v článku 3 „Povolenie na užívanie“ v bode 3.2 neuvádzame, nakoľko je v plnom rozsahu považovaný zmluvnými stranami za predmet obchodného tajomstva. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže uložené nadobúdateľovi týchto práv nie je nevyhnutné na ich ochranu. To isté platí pre dohody o poskytnutí práv k dielam a výkonom chráneným podľa zákona o autorskom práve.
Toto ustanovenie § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov sa podľa § 4 ods. 2 zákona č. 188/1994 Z. z. o ochrane hospodárskej súťaže v znení neskorších predpisov, použije obdobne na prevod práv alebo poskytnutie licencií na predmety priemyselného vlastníctva, na výrobno-technické a obchodné poznatky a skúsenosti (know-how) nechránené podľa osobitných predpisov.

Úrad posudzoval toto dojednanie podľa § 4 ods. 1 zákona č. 188/1994 Z. z . o ochrane hospodárskej súťaže v znení neskorších predpisov, avšak na základe analýzy došiel k záveru, že toto dojednanie, ktoré je obmedzením hospodárskej súťaže, nie je upravené v § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. Úrad preto toto dojednanie posudzoval podľa § 3 zákona č. 188/1994 Z. z. o ochrane hospodárskej súťaže v znení neskorších predpisov.

Úrad konštatuje, že ustanovenie článku 3 v bode 3.1 a v bode 3.2 je dojednaním, na základe ktorého je poskytovateľ licencie obmedzený vo svojich licenčných právach v súvislosti s externým predajom živice PMMA. Toto dojednanie je obmedzením hospodárskej súťaže v zmysle § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

V ďalšom kroku pristúpil úrad k zhodnoteniu tohto ustanovenia z hľadiska podmienok uvedených v § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov.

Právo na používanie značky „Akrylon“ na základe licencie sa vzťahuje na produkt predaja t.j. živicu PMMA granulát. Toto právo umožňuje spoločnosti INEOS Acrylics Holland B.V. predávať živicu PMMA vyrábanú BARLOM SLOVAKIA, s.r.o. pod touto značkou. Toto dojednanie, ktoré bližšie charakterizuje vlastnosti a rozsah licencie (je predmetom obchodného tajomstva), má v rámci distribučného systému v konečnom dôsledku garantovať kvalitu a podporiť predaj živice PMMA. Spoločnosť INEOS Acrylics Holland B.V. potrebuje využívať ochrannú známku „Akrylon“, aby mohla pod touto známkou predávať živicu PMMA externým odberateľom, kde doteraz pôsobil BARLO PLASTICS SLOVAKIA, s.r.o.

Preto úrad posúdil toto licenčné dojednanie a prínosy z neho vyplývajúce v rovine zabezpečovania predaja živice PMMA. Toto dojednanie, ktoré obmedzuje BARLO PLASTICS SLOVAKIA, s.r.o. v oblasti licenčných práv, uľahčuje  spoločnosti INEOS Acrylics Holland B.V. obchodovanie so živicou PMMA a umožňuje jej efektívnejšie obstáť v súťažnom prostredí. Toto dojednanie prispieva k podpore predaja a je zárukou kvality dodávok pre odberateľov. 
Možno konštatovať, že toto dojednanie v článku 3 v bode 3.1 a 3.2 zmluvy Licencia na ochrannú známku prispieva k  zlepšeniu kvality dodávok ako aj distribúcie tovaru v zmysle podmienky podľa § 5 ods. 4 písm. a)  zákona č. 188/1994 Z. z. o ochrane hospodárskej súťaže v znení neskorších predpisov.

Prospech vyplývajúci z týchto dojednaní je prenesený aj na konečných spotrebiteľov a to konkrétne v zlepšenej kvalite dodávok, ako aj  v trvalej prístupnosti produktov PMMA v širokej škále, či už v súčasnosti existujúcich, alebo budúcich triedach a špecifikáciách, t.j. tovarov rôznych fyzikálnych, mechanických, optických vlastností. Spoločnosti budú môcť pružne reagovať a uspokojiť aj iné špecifické požiadavky zákazníkov na vlastnosti živice PMMA. 

Úrad konštatuje, že dojednanie v zmluve Licencia na ochrannú známku obsiahnuté v článku 3 v bode 3.1 a 3.2 môže poskytnúť aj spotrebiteľom primeranú časť prospechu, čím je splnená podmienka § 5 ods. 4 písm. b) zákona č. 188/1994 Z. z. o ochrane hospodárskej súťaže v znení neskorších predpisov.

Úrad konštatuje, že toto dojednanie je nevyhnutné k tomu, aby spoločnosť INEOS Acrylics Holland B.V. dosiahla cieľ t.j. zabezpečovala v plnom rozsahu obchodovanie so živicou PMMA pod značkou „Akrylon“. Tým je splnená podmienka podľa § 5 ods. 4 písm. c) zákona č. 188/1994 Z. z. o ochrane hospodárskej súťaže v znení neskorších predpisov.

V súvislosti s podmienkou podľa § 5 ods. 4 písm. d)  zákona č. 188/1994 Z. z. o ochrane hospodárskej súťaže v znení neskorších predpisov, sa úrad zameral na zhodnotenie postavenia účastníkov dohody na relevantnom trhu predaja živice PMMA od INEOS Acrylics Holland B.V. k odberateľom v Slovenskej republike a účinkov obmedzenia tohto dojednania na súťažné prostredie. Úrad vychádzal z vecnej podstaty udeleného licenčného práva na používanie značky „Akrylon“, ktorá sa vzťahuje a je vecne spojená a chápaná s produktom živice PMMA a preto posudzoval vplyv tohto dojednania, ako vplyv na relevantný trh predaja živice PMMA od INEOS Acrylics Holland B.V. k odberateľom živice PMMA. 

Externý predaj živice PMMA, ktorý sa doteraz realizoval prostredníctvom spoločnosti BARLO PLASTICS SLOVAKIA, s.r.o. pre obe zmluvné strany, bude realizovaný v rovnakom rozsahu a za rovnakých zmluvných podmienok prostredníctvom spoločnosti INEOS Acrylics Holland B.V. Vyšší podiel spoločnosti BARLO PLASTICS SLOVAKIA, s.r.o. na trhu SR je historicky daný, pričom podiel ekonomickej skupiny BARLO v rámci celoeurópskeho trhu so živicou PMMA je zanedbateľný (konkrétnu výšku tohto podielu úrad neuvádza, pretože je obchodným tajomstvom). 

Na Slovensku pôsobia ako hlavní konkurenti spoločnosti, ktorých obchodné podiely úrad neuvádza, pretože to pokladajú zmluvné strany za obchodné tajomstvo. Ide o nasledovné spoločnosti:

- Roehm GmbH & Co. KG, Kirschenalle, 64293 Darmstadt, Nemecko, ktorá predáva živicu pod značkou Plexiglas, 
- Atofina 4-8 Cours Michelet La Défense 10, 920 91 Paris La Défense, Cedex, Francúzsko, ktorá predáva živicu PMMA pod značkou Aluglas/Oroglas, 
- Panchin Limited, PO Box 159, 6000 Stara Zagora, Bulharsko, ktorá predáva PMMA živicu pod značkou Panchim. 

Okrem týchto spoločností, potenciálnymi dodávateľmi na slovenský trh sú spoločnosti z Ázie a z východnej Európy, osobitne z Ruska, kde strany dohody musia čeliť konkurenčným cenovým ponukám. 

Z údajov získaných úradom vyplýva, že na relevantnom trhu Slovenskej republiky pôsobia tri silné značky s významnejšími podielmi a realizovaním tejto dohody nedôjde k významnej zmene podielov na relevantnom trhu predaja živice PMMA od INEOS Acrylics Holland B.V. k odberateľom živice PMMA. 

Na trhu Slovenskej republiky nejestvujú bariéry vstupu vo forme kvót, cla, noriem a iné, ktoré by obmedzovali potenciálnych konkurentov v ich vstupe na slovenský trh a to bez veľkých dodatočných nákladov, t.j. odberatelia môžu bez problémov prejsť na iných dodávateľov živice PMMA. 

Úrad konštatuje, že toto dojednanie obmedzujúce hospodársku súťaž neumožňuje účastníkom dohody vylúčiť súťaž vo vzťahu k podstatnej časti dotknutého tovaru. Tým je splnená podmienka podľa § 5 ods. 4 písm. d) zákona č. 188/1994 Z. z. o ochrane hospodárskej súťaže v znení neskorších predpisov. 

Úrad prišiel k záveru, že zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa na dojednanie  v článku 3 v bode 3.1 a v bode 3.2 v zmluve Licencia na ochrannú známku  uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland BV nevzťahuje, pretože toto dojednanie spĺňa súčasne podmienky podľa § 5 ods. 4 písm. a) až d) zákona č. 188/1994 Z. z. o ochrane hospodárskej súťaže v znení neskorších predpisov. 

Zákaz podľa § 3 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje na obdobie platnosti zmluvy Licencia na ochrannú známku  uzatvorenej medzi podnikateľmi BARLO PLASTICS EUROPE NV a INEOS Acrylics Holland BV, ktorá  zostane v platnosti až do ukončenia  Zmluvy o dodávke – Žilina uzatvorenej medzi podnikateľmi INEOS Acrylics Holland BV a BARLO PLASTICS SLOVAKIA, s.r.o. 

Poznámka: Časové obdobie platnosti Zmluvy o dodávke – Žilina úrad neuvádza, pretože je to predmetom obchodného tajomstva zmluvných strán. 

	Na základe skutočností uvedených v zdôvodnení úrad rozhodol tak, ako je uvedené vo výrokovej časti tohto rozhodnutia

P o u č e n i e :

Podľa § 34 zákona proti tomuto rozhodnutiu možno podať na Protimonopolný úrad Slovenskej republiky, I. výkonný odbor, v lehote do 15 dní odo dňa doručenia rozhodnutia rozklad. 

                                                                  Ing. Ladislav Szabó
                                                             riaditeľ I. výkonného odboru

Rozhodnutie sa doručí:
 
JUDr. Katarína Čechová
Advokátka
Advokátska kancelária Čechová Rakovský
Hurbanovo nám. č. 5
811 03  Bratislava